Lugedes Moskvast tulnud Keskerakonna ja Venemaa võimupartei poolt saadetud käsulaudu "ajaloo ümberkirjutamise" ja  "faśismi ja NSV Liidu eksisteerinud süsteemi" võrdsustamise vastu, tundus, nagu hakkaks Eesti tagasi pöörduma Nõukogude Liitu. Eestisse tagasi pöördumise järel sõimas Savisaar läbi teda küsitleva naisajakirjaniku, kuulutas kõiges süüdi Laari ning IRL ning teatas siis lõpuks, et talle on Moskvas sõnad suhu pandud. Sama on kinnitanud ka tema jüngrid eesotsas Enn Eesmaaga, kes usuvad, et Savisaar pole midagi sellist öelnud. Siit mõned soovitused Keskerakonnale. Esiteks: selleks, et teile pidevalt Venemaal sõnu  suhu ei pandaks - küll neid on pandud Repsile, küll Seppikule, nüüd ka Savisaarele - oleks mõtet Kremliga mitte salakohtumisi pidada, vaid Eesti välisministeeriumi esindajad oma ettevõtmistesse kaasata. Või räägitakse neil kohtumistel midagi, millest Eesti Vabariigi välisministeerium teada ei tohiks?